Facebook použije pre odľahlé oblasti tradičné riešenia satelitného internetového pripojenia. Zatiaľ nad Afrikou.
Facebook sa dohodol s francúzskou firmou Eutelsat o poskytovaní satelitného internetu pre väčšiu časť Afriky. Obe spoločnosti využijú geostacionárny satelit AMOS-6 od izraelskej spoločnosti Spacecom. O partnerstve informoval Eutelsat na svojom oficiálnom webe.
Boj o prvenstvo v poskytnutí internetu celému svetu zvádzali donedávna štyri veľké spoločnosti. SpaceX a OneWeb plánujú poskytovať internet prostredníctvom satelitov, Google a Facebook zase z nižších sfér pomocou balónov alebo dronov. V auguste sa k veľkým hráčom preferujúcim vesmírne riešenia pridal Samsung, ktorý chce využiť na zriadenie celosvetovej internetového pripojenia 4 600 mikrosatelitov.
Facebook plánuje spustiť satelitný signál nad Afrikou už v polovici budúceho roka, pričom o vysielacie pásmo sa podelí s firmou Eutelsat.
Spoločnosť má záujem čo najrýchlejšie zabezpečiť internetové spojenie pre všetky odľahlé oblasti. Prostredníctvom svojej internetovej iniciatívy internet.org ponúkne zadarmo prístup ku množstvu služieb vrátane aktualít, počasia, zdravotnej starostlivosti a svojej sociálnej siete.